 NA EVANS JAOLA KUNDI moja la wakimbizi wa ndani kwa ndani (IDPs) wa ghasia za baada ya uchaguzi 2007/8 ambao walikosa ridhaa katika awamu za Rais wa Tatu na Rais wa Nne, sasa linamuomba Rais wa Tano wa Kenya Dkt William Ruto awaokoe. Kundi hilo chini ya mtandao wa IDPs linaelezea masikitiko makuu jinsi ambavyo wanachama wake wamekuwa wakizungushwa badala ya kulipwa fidia kwa hasara waliopata mara moja. Machafuko yalitokea baada ya kutangazwa kwa matokeo ya kura za urais ambapo Mwai Kibaki wa Party of National Unity (PNU) alitangazwa mshindi, akimbwaga Raila Odinga wa Orange Democratic Movement (ODM). Wafuasi wa ODM na viongozi wao walidai kwamba Tume ya Uchaguzi ya Kenya (ECK) wakati huo, ilikoroga matokeo halisi. Watu wengi waliuawa na wengine wakajeruhiwa na kutoroshwa kwenye makazi yao. “Tunamsihi Rais Ruto aangazie masaibu yetu kama suala la usalama wa kitaifa,” akasema katibu wa mtandao huo wa IDPs Bw Raphael Eyanai. Wito wake ni kwamba kamati husika ya bunge na Wizara ya Fedha kuhakikisha serikali inatenga mgao wa fedha zitakazotumika kuwapa wakimbizi ridhaa ili waanze tena kuishi maisha ya staha na heshima. Bw Eyanai anadai kwamba baadhi ya maafisa serikalini wanatatiza juhudi zao za kupokezwa malipo hayo licha ya walalamishi hawa kukidhi vigezo vyote vinavyohitajika. Wanataka serikali kufufua kazi za Kamati ya Ushirikishi (NCC) ili ihakikishe wanapokea ridhaa. “Tunajua kwamba baadhi ya wakimbizi walishapelekwa kwa makazi mbadala na serikali, lakini wakimbizi 200,000 katika kaunti 15 wangali wanasubiri,” akasema katibu huyo. Aliyasema hayo akiwa mjini Kitale, Kaunti ya Trans Nzoia. Naye Mwenyekiti wa Mtandao huo wa Wakimbizi Oleseit Jackson alisema ombi lake ni kwamba Rais atimize ahadi aliyoweka ya kuwapa ridhaa wakimbizi walioachwa nje ya mpango huo. “Tunataka tuwekwe kwa mpango wa kupigwa jeki namna wazee waliofikisha umri wa miaka 70 au zaidi wanavyofanyiwa na serikali,” akasema Bw Oleseit. Aliongeza kwamba tangu ghasia hizo zitokee, wanaishi maisha ya kubahatisha tu na kwamba hawajawahi kurudisha mali waliopoteza. Naye Bi Elizabeth Wanjiku kutoka Kuresoi alisema wanachotaka ni haki yao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  